Nagklub-skietery: 'Aanvaller' vas | Maroela Media
Die polisie het die foto van die verdagte uitgereik.
Die man wat na bewering op Nuwejaarsdag 39 mense in 'n nagklub in Istanboel doodgeskiet het, is deur die polisie in hegtenis geneem.
Volgens Turkse media is die verdagte in hegtenis geneem ná 'n klopjag op 'n huis in Istanboel se Esenyurt-distrik. Die huis behoort glo aan 'n vriend van die verdagte. Die verdagte is geïdentifiseer as Abdulkadir Masharipov van Oesbekistan.
Masharipov se vriend en drie ander mense is ook in hegtenis geneem. Sy vierjarige seun wat saam met hom in die huis was, is in veilige sorg geplaas. Volgens die Turkse media is die vermeende skieter se vrou en eenjarige dogtertjie op 12 Januarie deur die polisie in hegtenis geneem. Die dogtertjie is ook in veilige sorg geplaas.
Die Islamitiese Staat (IS), oftewel ISIS, het vroeër verantwoordelikheid vir die aanval aanvaar. Altesaam 11 van die oorledenes was Turke en die res buitelanders. Minstens 69 mense is beseer. Onder die oorledenes was 25 mans en 14 vroue.
Die skieter het eers 'n polisiebeampte en omstander buite die klub doodgeskiet, voordat hy op die partytjiegangers losgebrand het. Daar was glo 600 mense in die klub, wat 'n gewilde kuierplek is vir plaaslike bekendes, onder wie sangers, akteurs en sportsterre.
Afgesien van geestelike versteurdheid en dwelmverwante misdade, gebeur hierdie opswepings midade dikwels in lande waar die jeug grootword sonder 'n morele verwysingsraamwerk van volksdapperheid en bewese prestasie in die verskillende lewens- en beroepsfasette. Die ou slagspreuk van Kennis is Mag het Suid-Afrika op die pad van voorspoed en leierskap geplaas.